กำชับผู้ว่าราชการจังหวัด เร่งหามาตรการป้องกันการแพร่ระบาดของโรคโควิด-19 ในสถานศึกษาที่จะเปิดภาคเรียนวันที่ 1 มิถุนายนนี้
นายนิพนธ์ บุญญามณี รัฐมนตรีช่วยว่าการกระทรวงมหาดไทย แสดงความเป็นห่วงการแพร่ระบาดของโรคโควิด -19 ในสถานศึกษา ซึ่งจะเปิดภาคเรียนที่ 1 ในวันที่ 1 มิถุนายนนี้ โดยฝากไปยังผู้ว่าราชการจังหวัดทั่วประเทศ ขอให้เตรียมพร้อมสำหรับการเปิดภาคเรียนโดยเฉพาะในส่วนของครูผู้สอน บุคลากรและนักเรียน ที่จะมีความเสี่ยงเพิ่มมากขึ้น เนื่องจากนักเรียนมีภูมิลำเนาและเดินทางมาจากหลายพื้นที่ โดยขอให้มีจังหวัดเร่งหามาตรการดูแลความปลอดภัยของครูและนักเรียนในเบื้องต้น ทั้งการตรวจหาเชื้อโควิด-19 และการจัดหาวัคซีนให้กับครูและบุคลากรในสถานศึกษาที่มีโอกาสจะสัมผัสกับนักเรียน ขอให้ผู้ว่าราชการจังหวัด ร่วมมือองค์กรปกครองส่วนท้องถิ่น (อปท.) และสถานศึกษาในสังกัด ร่วมกันรณรงค์ให้ครู บุคลากร นักเรียนและผู้ปกครองทราบถึงมาตรการป้องกันและลดความเสี่ยงการแพร่ระบาดของโรคโควิด-19 ทั้งโรงเรียนสังกัดขององค์กรปกครองส่วนท้องถิ่น (อปท.) รวมถึงสังกัดกระทรวงศึกษาธิการ เพราะมีโอกาสเสี่ยงที่จะเป็นแหล่งแพร่เชื้อได้ จึงต้องเพิ่มความระมัดระวังให้มากขึ้น ขณะเดียวกันขอให้ทุกภาคส่วนในสถานศึกษาร่วมกันปฏิบัติตามมาตรการป้องกันโควิด -19 ที่กระทรวงสาธารณสุขกำหนดอย่างเคร่งครัด